33. schôdza NR SR - 13.deň - B. popoludní
Dátum: 2025-04-14
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

166. Ďakujem veľmi pekne. Vážený pán predsedajúci, vážené dámy poslankyne, vážení páni poslanci, dovoľte mi predniesť návrh uznesenia k odsúdeniu násilia a agresivity ako nástroja moci. Aby som to uviedla do kontextu, toto uznesenie bolo podané na schôdzu ešte v roku 2024, to znamená na poslednú schôdzu v minulom roku. Ale keďže následne na tejto schôdzi sa opozičné návrhy posúvali a neboli prerokované, tri mesiace sa nerokovalo, tak prichádza až teraz návrh uznesenia. Myslím si však, že je rovnako aktuálny, ako bol v novembri 2024. Toto uznesenie odsudzuje všetky fyzické a verbálne útoky verejných funkcionárov a príslušníkov Policajného zboru, ktorých úlohou je práve naopak pôsobiť na to, aby k nenávistným, agresívnym prejavom v spoločnosti nedochádzalo. Je to reakcia na násilie v Košiciach a na ďalšie násilné incidenty zo strany polície. Mimochodom, doteraz nevieme, ako dopadli, ako dopadli, ako bol uzavretý prípad policajného násilia v Košiciach. Ďalej Národná rada odsudzuje legitimizovanie násilia a neonacistickej ideológie, ktoré svojimi verejnými vystúpeniami s trestne stíhaným extrémistom propaguje Róbert Kaliňák, Lukáš Machala či Matúš Šutaj Eštok, trestne stíhaný extrémista, neonacista – mám na mysli Bombica, ktorý sa prednedávnom, ktorý sa prednedávnom tu prechádzal aj tu v Národnej rade. Na internete sú zverejnené jeho videá, v ktorých hajluje, v ktorých, v ktorých sa vyhráža ľuďom, vyhráža sa ženám, nazýva už zosnulého profesora pán Krčméryho hanlivými výrazmi, ktoré v tejto sále ani nebudem opakovať. Ďalej Národná rada Slovenskej republiky je znepokojená, že vláda doteraz neodsúdila prejavy fyzických a verbálnych útokov verejných funkcionárov a príslušníkov Policajného zboru a dôrazne vyzýva vládu Slovenskej republiky, aby zastavila vlnu násilia a agresivity, ktoré svojím konaním a rétorikou inštitucionalizuje ako legitímny nástroj moci, a bezodkladne prijala potrebné opatrenia a postupy. Dovoľte mi prečítať aj dôvodovú správu. Navrhuje sa teda prijatie uznesenia, ktoré som práve prečítala a ktorým poslanci Národnej rady Slovenskej republiky dôrazne a jednomyseľne odsúdia legitimizovanie násilia a agresivity ako nástroja moci. Výsledky parlamentných volieb z roku 2023 a následné utvorenie koalície s tesnou väčšinou v Národnej rade potvrdili fakt, že slovenská spoločnosť je mimoriadne polarizovaná a namiesto zmierlivého tónu a ohľaduplnosti voči názorovým oponentom sa predstavitelia vládnej moci uchyľujú k agresívnej komunikácii, ktorá je neraz plná hrozieb, vyhrážok a svoje posolstvá neraz predstavujú prostredníctvom osôb, ktorých vyjadrenia sú neraz na hrane naplnenia skutkových podstát trestných činov. Týka sa to ministrov, napríklad Róberta Kaliňáka, Matúša Šutaja Eštoka, ale aj vysokého vládneho úradníka pána Machalu, ktorí v podstate sekundujú trestne stíhanému Bombicovi, ktorý sa verejne prezentuje neonacistickými gestami a mimoriadne nenávistným spôsobom sa vyhráža ženám. Tohto človeka, pripomínam, dokonca obhajuje advokátska kancelária ministra obrany Róberta Kaliňáka, za peniaze ľudí, za 40-tisíc eur ho doviezol vládny špeciál a dokonca advokátska kancelária mu platí byt, čím v podstate ho stavia na nejaký piedestál ctihodného občana. Vládna koalícia konaním svojich členov či nominantov legitimizuje nielen neonacistickú ideológiu, ale aj vyhrážky a násilie na ženách, ktoré sa následne v spoločnosti stavajú normou. V správach sme videli mnohé prípady násilia na ženách, ktoré práve povzbudzujú takého prejavy, ako je prejav trestne stíhaného Bombica. Ďalšou skupinou osôb, na ktoré reagovalo toto uznesenie v novembri, boli, boli príslušníci Policajného zboru, pretože pamätáte si teda na prípad, keď dobili človeka na smrť príslušníci Policajného zboru, a je akokoľvok neprípustné zľahčovať takéto prípady policajného násilia a brutality, kedy policajti v prvom rade by mali človeka a ľudí chrániť, nie ho dobiť, dokopať na smrť. Predstavitelia vlády a vládnej koalície nielenže násilie tolerujú, ale dokonca ho podporujú, schvaľujú, používajú. Len sa pozrime na agresívnu rétoriku aj Roberta Fica kvôli... voči svojim opozičným názorovým oponentom. Na hodine otázok ktorá bola v... teraz, minulý týždeň, pardon, vo štvrtok, tak Robert Fico sa tu postavil a nadával na policajta, že je magor, že je psychopat. Vyťahoval informácie z jeho zdravotnej dokumentácie. A ja si myslím, že to sa absolútne nehodí na premiéra, na premiéra krajiny, aby nadával do magorov a do psychopatov nejakému policajtovi. Je to absolútne odsúdeniahodné. A aký príklad si z toho majú zobrať, aký príklad si z toho má zobrať mládež, aký príklad si z toho majú zobrať občania, keď premiér sa nevie udržať tu, v Národnej rade, ktorá má byť nejakým, nejakou výstavnou skriňou nejakej slušnosti a nadáva takto občanom Slovenskej republiky? Vládna koalícia z násilia spravila normu. Do vedenia Výboru Národnej rady pre obranu a bezpečnosť, ktorému sa zodpovedá minister vnútra, tak zvolila koalícia poslanca Richarda Glücka zo SMER-u, ktorý päsťami napadol opozičného poslanca a Slovenskú informačnú službu takisto riadi človek, pán Gašpar, Pavol Gašpar, ktorý chcel zabiť špeciálneho prokurátora. Svojmu kolegovi chcel vraziť, pripomínam, vidličku do čela. A preto z uvedených dôvodov Národná rada Slovenskej republiky dôrazne žiada vládu, aby prestala legitimizovať násilie a nenávisť, prezentovať ako pracovnú metódu dosahovania mocenských cieľov či riešenia konfliktov názorových, politických alebo hodnotových. Ďakujem veľmi pekne.